Forbereder invasjon
Sakte løfter løpet på artillerivognen seg oppover. Retningen er det ingen tvil om: Gaza, om lag fem kilometer lenger vest for oss. - Det er vår plikt å beskytte landet vårt, sier en av de israelske soldatene. Som resten av medsoldatene fra ildstøttekompaniet i artillerikorpset vil han ikke ha navnet sitt i avisen. Helst ikke ansiktet heller. De stadig flere israelske soldatene langs grensen til Gaza som en del av «Operation Protective Edge» har nemlig ikke lov til å snakke med media. - Ikke spør hvorfor. Regler, sier en annen og trekker på skuldrene. Smellet av artillerigranatene får den solsvidde gressletten til å riste. Først en. Så en til. Les siste nytt om situasjonen i Israel og Gaza her, og i VGs direktestudio. I motsatt retning fortsatte rakettene fra Gaza å regne ned over israelske byer og tettsteder med uforminsket styrke. Ved 19-tiden i går passerte antall rakettangrep 100 bare fredag. - Vi kan bare håpe og be om at galskapen vil stoppe, og at terroristene vil forstå at dette er galt. Men det ser ikke slik ut for øyeblikket, sier major Arye Sharuz Shalicar, talsmann for den israelske hæren, til VG.I går gikk flyalarmen med jevne mellomrom i flere israelske byer. Like nord for Gaza traff en rakett en bensinstasjon. For første gang etter at situasjonen eskalerte ble israelere alvorlig skadet av rakettangrepene. - Tenk dere at byer som Stavanger og Oslo ble truffet av rakett etter rakett. Ville norske myndigheter bare sittet stille og sett på? spør majoren retorisk for å forklare - og forsvare - Israels gigantiske mobilisering. Bare i løpet av fredagen ble tre infanteriregiment flyttet til grenseområdene rundt Gaza. I løpet av dagene som kommer vil de få følge av minst én til. VG så kolonner av stridsvogner, pansrede personellkjøretøyer og en jevn strøm av lettere militære kjøretøyer som ble flyttet inn mot grenseområdene. - I tillegg har vi luftforsvaret, etterretningselementer og ulike andre enheter både til vanns og til lands som forbereder seg på alle mulige scenarioer, sier Shalicar. Mange tolker mobiliseringen som forberedelse til en bakkeinvasjon av Gaza - slik Israel gjorde under den to uker lange Gazakrigen i 2009. - Det er ikke en mulighet vi foretrekker, men det er en mulighet, sier Shalicar.Flere steder i Israel og de palestinske områdene var det i fredag demonstrasjoner til støtte for de 1,8 millioner innbyggerne i Gaza. For dem blir situasjonen stadig verre. På det lille inneklemte landområdet ved Middelhavet er over 100 drept i israelske bombe- og artilleriangrep de siste dagene. Det skrale helsevesenet inne i Gaza er i ferd med å kollapse av det enorme antallet sårede. Blant ofrene er mange barn - som Nour Marwan al-Najdi (10) som ble drept av en israelsk bombe i Rafah. Og konfliktens yngste ofre, Mohammed Malakiyeh (1,5), ble drept sammen med sin mor (27), og Ranim Jawde Abdel Ghafour (1,5), som ble drept sammen med et annet familiemedlem i Khan Younis.I jakten på bakmennene bak rakettregnet legges hele boligblokker i ruiner. - Alle meldinger om sivile tap går tungt inn på oss. Vi gjør alt vi kan for å minimere dem, sier IDF-talsmann Arye Sharuz Shalicar. - Men det er en forferdelig vanskelig situasjon. Hamas-kommandantene styrer operasjoner fra stuene i husene der de bor. Vi finner våpenlagre i moskeer, barnehager og bakhager. Vi bruker våre våpen til å beskytte våre sivile. Hamas bruker sine sivile til å beskytte sine våpen. Det de gjør, er en dobbel krigsforbrytelse. Og det gjør vondt verre for alle, sier han til VG. I kulissene jobber stadig flere land på høygir med å løse den stadig mer fastlåste situasjonen. Foreløpig til ingen nytte. Israels statsminister Benjamin Netanyahu var krystallklar da han møtte pressen i går kveld: - Ikke noe internasjonalt press vil hindre oss i å slå til mot terroristene som angriper oss.
Her sikter de israelske soldatene seg inn mot Gaza. Gaza.